b'\n_START_ARTICLE_\nHeliodinidae\n_START_SECTION_\nUtseende\n_START_PARAGRAPH_\nSm\xc3\xa5 (vingespenn 6 \xe2\x80\x93 16 mm), slanke, brokete fargede sommerfugler, ofte r\xc3\xb8dlige med metalliske flekker eller b\xc3\xa5nd. Mange holder bakbeina p\xc3\xa5fallende l\xc3\xb8ftet over kroppen n\xc3\xa5r de hviler. Hodet har tydelige punkt\xc3\xb8yne (ocelli). Palpene er ikke spesielt lange, antennene er tr\xc3\xa5dformede og rundt 0,8 ganger s\xc3\xa5 lange som forvingene. Sugesnabelen er velutviklet, uten skjell. Forvingene er avlange og smale, kontrastrikt fargede. Bakvingene er sv\xc3\xa6rt smale og tilspissede med lange h\xc3\xa5rfrynser, disse er omtrent tre ganger s\xc3\xa5 lange som vingene er brede. Beina har markerte sporer. Larvene er fargel\xc3\xb8se, marklignende.\n_START_SECTION_\nLevevis\n_START_PARAGRAPH_\nSom de eneste sommerfuglene er heliodinidene stort sett spesialisert p\xc3\xa5 plantene i nellikordenen, (Caryophyllales). Larvene minerer vanligvis i blader, stengler eller fr\xc3\xb8, noen f\xc3\xa5 spiser p\xc3\xa5 blomster eller frukter fra utsiden. Den nordiske arten, Heliodines roesella, lever p\xc3\xa5 svinemelde (Atriplex patula) og stolt henrik (Chenopodium bonus-henricus), begge i meldefamilien (Chenopodiaceae). De voksne sommerfuglene flyr om dagen.'